**HEA EESKUJU**

**KAIA JÕGISTE**

Vastseliina Gümnaasium

Kaia Jõgiste on 18-aastane Vastseliina Gümnaasiumi 12.klassi õpilane, kelle kohta käib selle aasta Laheda Koolipäeva tunnuslause “Aeg kinkida aega” väga hästi. Kaia on noor, kes oskab märgata, tegutseda ja toetada - mitte ainult sõnadega, vaid ka tegudega. Ta on kaasa löönud mitmetes piirkondlikes projektides nii osalejana kui ka korraldajana. Ta on aktiivne noor, kes tegeleb sportimise, akordionimängu, disanimise kui ka ürituste korraldamisega. Omast vabast ajast heegeldab ta ka MTÜ Enneaegsete laste välja kuulutatud projekti raames kaheksajalgu pisikestele imedele, kes on sündinud enneaegselt.

Kaia ei ole noor, kes panustab enda nõu ja jõuga vaid ühte valdkonda. Peale selle, et Kaia ise tegeleb kergejõustikuga, panustab ta oma vaba aega teiste kogukonna liikmete seas spordipisiku levitamisega. Ta on 5 aastat järjest olnud  vabatahtlikuna Vastseliina linnuse jooksu korraldusmeeskonnas, kus ta tegeleb raja ettevalmistamisest, auhindade komplekteerimisest kuni lastehoiuni välja. Oma teadmisi spordi kohta jagab ta ka Vastseliina Noortekeskuses, kus jõutreeningu huvilistel on võimalik koos temaga ühiselt treenida. Huvi tõstmiseks sportimise vastu noorte ja täiskasvanute seas, tegi ta tutvustava video Vastseliina Noortekeskuses olevate võimaluste kohta. Vastseliina Gümnaasiumis on kehalise kasvatuse õpetajad palunud tal isegi tundi läbi viia, kus ta saab jagada oma teadmisi ja oskusi kaasõpilastele. Kaia mitte ainult ei osale projektides, vaid ka toetab erinevate projektide elluviimist. Nopi Üles raames lõi Kaia, koostöös kahe teise noorega, väikestele lastele mõeldud mängutoa, mida on külastanud juba üle 200 lapse koos oma vanematega. Igal aastal on ta kirjutanud endisesse Vastseliina valla kohalikku omaalgatusfondi projekti, et korraldada Vastseliina noortele jõulupidu, kus üheks tähtsaks punktiks on olnud kavas märgata noori, kes on väärt tunnustamist olenemata nende õppeedukusest. Samuti korraldas ta koos teiste Vastseliina noortega Võrumaa noorte suvepäevi, kus osales üle 100 noore. Tema oskused video monteerimises on samuti tunnustamist väärt, sest mitte kunagi ei ole Kaia öelnud, et ta ei aita või toeta kedagi videode kokku panemisel.

Kaial on huvi disainimise vastu, mille tulemusena on ta teinud kujundustöid erinevatele ettevõtetele. Ta võitis 2016.aastal Vastseliina Noortekeskuse poolt välja kuulutatud logokonkursi. Oma disainioskusi on ta helde jagama ka enda kaasõpilastele, kelle uurimistööde esitlusi on ta isikupärastanud. Ta on kujundanud ka mitmeid postreid Vastseliina Muusikakoolile, Vastseliina Gümnaasiumile, Vastseliina Noortekeskusele, Maarahva Rahvapeole.

Kaial on ette näidata väga head tulemused õppetöös ning Vastseliina Gümnaasiumi lõpetab ta kõigi eelduste kohaselt hõbemedaliga. Kaia sai viienda koha vabariiklikul ajalooliste uurimistööde võistlusel, mille eesmärgiks oli süvendada noortes huvi ajaloo vastu ning õpetada nägema seoseid mineviku ja oleviku vahel. Ta osaleb aktiivselt Vastseliina Gümnaasiumi õpilasesinduse töös ning on ka ise  sealjuures kaasõpilastele eeskujuks oma käitumise, suhtumise ning ettevõtlikusega. Kaia näol on tegemist entusiastliku, loomingulise, ettevõtliku ja tööka  noore inimesega. Tema vabatahtlik tegevus ning isiklik eeskuju on aastate jooksul välja paistnud erilise tulemuslikkusega.

Tema puhul on tähelepanuväärne see, et ta on tõesti noor, kes kingib oma aega teistele, ilma midagi vastu tahtmata. Ta ei ütle mitte kunagi, et miski on võimatu või ei saa aidata. Kui on probleem, siis on ka sellele lahendus. Kooli ning kogukonda panustamise kõrvalt, käib Kaia ka Vastseliina Noortekeskuses tööl koristajana. Selle asemel, et küsida vanematelt igakuist taskuraha, soovib ta ise teenida, sest see toetab tema iseseisvumist ülikooli minekuks.

Kaia on noor, kes oskab märgata, tegutseda ja toetada - mitte ainult sõnadega, vaid ka tegudega ning selline omadus väärib tunnustamist.

HEA EESKUJU ESITAJA

Mari Mandel